ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኤርትራ፡ 'ብሳላ ክብርታትና ብድሆታት ኮቪድ-19 ንሰግሮ ኣለና' 26 መስከረም 2020 ምንጪ ስእሊ, Getty Images ለበዳ ኮሮናቫይረስ ሃንደበት ስለዝተኸስተን ብቕልጡፍ ናህሪ ስለዝተዘርገሐን ነተን ዝማዕበላ ሃገራት ዓለም ከይተረፋ ዘዕግብ ቅድመ ምድላዋት ከይገበራ ኣብ ዕጽዋን ሸበድበድን አእትዩወን። ምንቅስቓስ ሰባትን ተሸከርከርትን፡ መዕርፎ ነፈርትን ተዓጽዩ፡ ማሕበራውን ሃይማኖታውን ምትእኽኻባት ከይግበር፡ ሰባት ከም ዝለመድዎ ከይዛወሩን ንስድራ-ቤቶም ከይበጽሑን ተኣጊዶም። ኣብ ስራሕ ተዋፊሮም ዝነበሩ ብሰንኪ ዕጽዋን ስግኣት ኮሮናቫይረስን ስርሖም ስኢኖም። ብሰንኪ እዚ ናይ ዕጽዋ ኣዋጃት መነባብሮ ህዝቢ ከምዝኸበደን፡ ብዙሓት ሰባት ካብ ስራሕ ወጻኢ ኮይኖም ከምዘለው ይፍለጥ። ኣብ ገለ ምዕቡላት ሃገራት ነዚ ቁጠባዊ ሃስያ ዝበጽሆም ሰራሕተኛታትን ንኣሽቱ ትካላትን ንምሕጋዝ ዝውዕል ቢልዮናት ዶላር ተሰሊዑ። ኣብ ድኻታት ሃገራት ግን ብዙሕ ሓገዝ ክግበር ኣይተርኣየን። ዕጽዋ ኮቪድ ኣብ ኤርትራ ከቢድ ከምዘሎ፡ ነገራት በብቑሩብ ክፈኩስ'ዩ እኳ እንተተባህለ፡ ግን፡ መሊኡ ከምዘይፈኾሰ፡ ብፍላይ ብተሽከርከርቲ ካብን ናብን ምንቅስቓስ ከምዘየለ፡ እንተልዩ ከኣ ኩሉ ብጸቢብ ፍቓድ ምዃኑ ምንጭታት ቢቢሲ ሓቢሮም። ካልእ ይትረፍ፡ ንስሩዕ ሕክምናዊ ሓገዝን ክንክንን እውን እንተኾነ ብዘይ ፍቓድ መኪና ከንቀሳቕሱ ከምዘይክእሉ፡ ዕለተ ሕርሰን ዝኣኸለ ነብሰ ጾራት እውን ከይተረፋ ንሆስፒታል እትወስደን መኪና ብቐሊሉ ከምዘይረኽባን ብዘይ ፍቓድ ከምዘይከኣልን ኣረዲኦም። ኣብ ርእሲ እቲ ብመንግስቲ ዝወሃብ ሓገዝ ዘይምህላው ዋጋ ሃለኽቲ ስለዝኸበረ፡ እቲ ስራሕን ኣታውን ዘይብሉ ወገን ኣዝዩ ከምዝተጻገመን ብዙሕ ሰብ ጉልባቡ ክቐልዕ ከምዝተገደደን፤ እንተኾነ፡ እቲ ዘለዎ ነቲ ዘይብሉ እናመቐለ፡ እቲ ስኡን እውን እንተኾነ፡ ካብታ ዘላቶ ነንሓድሕዱ ተማቒሉ ነዛ ሕማቕ እዋን ይሓልፋ ከምዘሎ፤ ንብድሆታት ኮቪድ እውን ከም ኩሉ ኣብ ታሪኹ ዝሓለፎ ካልእ ከቢድ ጸገማት ብረዚን ክብርታቱ፡ ብጽንዓትን ምትሕብባርን ይሰግሮ ምህላው ምንጭታት ገሊጾም። "ህዝቢ ኤርትራ ጉልባብካ ዘየቕልዕ ጭዋ ህዝቢ እዩ። ከምኡ እንተዘይከውን ነቲ ኹሉ ኣብ ታሪኹ ዝወርዶ ዘሎ ኣደራዕ ኣይምጸሮን" ዝበለ ነባሪ ኣስመራ ምንጭና፡ ኣብዚ እዋን እዚ ብዙሓት ስድራ ቤታት ኤርትራ ኣብ ስደት ካብ ዝነብሩ ደቆምን መቕርቦምን ይጥወሩ ከምዘለው እቶም ኣብ ርሑቕ ገጠራት፡ ብፍላይ እቶም ኣብ መታሕት ዝርከቡ ዜጋታት ግን ተጸጊሞም ምህላዎም ሓቢሩ። ‘ዘይተመለሰ ሕቶታት’ ኩነታት ለበዳ ኮሮናቫይረስ ኣብ ኤርትራ እሱራት ኤርትራ ኣብ ዘበነ ኮሮናቫይረስ 'ስምምዕ ሰላም ኢትዮ-ኤርትራ ከምቲ ተስፋ ዝተገብረሉ ኣይሰጎመን' መንግስቲ ኤርትራ "ሓደ ሕብረተሰብ ንጽጉማቱ ብዘለዎ ናብዮትን ኣልያን እዩ ዝኽበር" ምንጪ ስእሊ, Getty Images እተን ናይ ሓዋላ ኣገልግሎት ዝህባ ትካላት ውሕዳት ብምዃነን ህዝቢ ካብ መቕርቡ ንዝተሰደደሉ ገንዘብ ክቕበል ኣንጊሑ ሪጋ ክሕዝን ኣብኡ ክውዕልን ከም ዝግደድ ምንጭታት ይሕብሩ። ብሰንኪ ጸገማት ምንቅስቓስ እቲ ኣብ ገጠር ዝነብር ነቲ ካብ ግዳም ዝለኣኾ ገንዘብ እውን ኣብ እዋኑ ኣይበጽሕን እዩ። ስለዚ ጸገም ኣሎ፤ ብዘይ ቃል ዓለም ጥሜት ኣሎ። ይብል ካልኣይ ምንጭና ካብ መንደፈራ። "እዚ ሕብረተ ሰብ እዚ ጽቡቕ ነገሩ፡ ካብታ ዘላቶ ተማቒሉን ተኻፊሉን ዝነበር እዩ። ስለዚ ነዚ መዓት እዚ እዝግሄር ከቑርረልና ንጽበ። ካልእ ንብሎ የብልናን። ብዙሕ ሕማቕ ነገር ሓሊፍና ኢና እሞ፡ እዚ ግን ዘይረአ ጸላኢ ብምዃኑ ምንቅስቓስና ገዲቡ ቀይዱና ኣሎ። ጸላኢኻ መን ምዃኑን ኣበይ ከም ዝጸንሓካን ትፈልጥ እንተኼንካ ክትገጥሞ ጸገም የሎን። ሕጂ ግን ጸላኢና፡ ብዓይኒ ዘይረአ፡ ዘይጭበጥ፡ ዘይድህሰስ፡ ስዉር ቫይረስ እዩ። ነዚ መዓት እዚ ዘቑርሮ ከኣ ፈጣሪ ጥራሕ'ዩ። ስለዚ ብጸሎትን ጥንቃቐን ኢና ንገጥሞ ዘሎና" ይብል። ካልእ ኣደ ብወገና፡ "እዋእ!
